Lélekmentés és Isten dicsősége IV.
Az evangelizáció és a szenvedés
A lélekmentés célja az, hogy emberek Isten imádóivá váljanak – buzgó, Istenért égő, lélekben és igazságban imádókká. Az ehhez kapott egyik fő erőforrás az imádság – a kitartó, Krisztusra támaszkodó, harci könyörgés. Ám a lélekmentésnek ára is van, és ennek megfizetésére minden keresztyénnel fel kell készülnie.
1. A szenvedés szerepe a lélekmentésben
Jézus szavai világosak: „Ha valaki utánam akar jönni, tagadja meg magát, vegye fel a keresztjét, és kövessen engem.” (Mk 8,34) A keresztyénség ára a kereszt felvétele. A kereszt nem valamiféle teher, hanem a kivégzés eszköze. Jézus magára vette a keresztet, és felment a Kálváriára, hogy ott meghaljon. Amikor azt kérte, hogy tanítványaiként vegyük fel a keresztet minden nap (Lk 9,23), tőlünk sem kért kevesebbet. Mintha azt mondta volna, hogy kössük nyakunkra a kötelet, és menjünk a kivégzőhelyre. A kereszt felvétele szenvedést jelent.
A szenvedés hozzátartozik a keresztyénséghez. Egy másik helyen az Újszövetség azt mondja:

„20…ha jót cselekedve szenvedtek és tűrtök, ez kedves dolog Istennél. 21Mert arra hívattatok el, hiszen Krisztus is szenvedett értetek, példát hagyva nektek, hogy az ő nyomdokait kövessétek.” (1Pt 2,20-21)

Ez az igeszakasz világossá teszi, hogy Krisztus szenvedése számunkra is példáként szolgál. Természetesen a mi szenvedésünk nem ugyanaz, mint Krisztusé. Krisztus szenvedése mindenekelőtt a bűn engeszteléséért történt. Életén keresztül való szenvedésével és golgotai kereszthalálával megfizette azt a büntetést, amit a mi bűnünk vont maga után. Az Atya így Krisztust büntette meg helyettünk, hogy mi megmeneküljünk a kárhozat kínjaitól. Jézus szenvedésének ezt az oldalát nem tudjuk és nem is kell utánozni.
Azonban ne higgyük azt, hogy ennyivel a szenvedés kérdése le van tudva. A fenti két igében világos, hogy Isten szerepet szán a szenvedésnek az Övéi életében. Ahogy Deitrich Bonhoeffer, a híres evangélikus lelkész és mártír mondta: „A kereszt nem egy amúgy istenfélő és boldog élet szörnyűséges vége, hanem már a Krisztussal való közösségünk kezdetén köszönt minket. Amikor Krisztus elhív egy embert, azt hagyja neki, hogy jöjjön és haljon meg.”
 Krisztus és Péter szavai szerint a szenvedés nem valami katasztrófa, amely megesik némelyekkel a keresztyének közül, hanem olyan valóság, amely hozzátartozik a keresztyén életünk mindennapjaihoz.
De kérdezzük: milyen szenvedésről beszél a Szentírás ezekben a versekben? Lényegében akármilyenről. Egy szerző így fogalmazza meg: 

„Lehet rák vagy torokfájás. Lehet betegség vagy egy hozzád közel álló elvesztése. Lehet valamilyen személyes hiba vagy csalódás a munkádban vagy az iskolában. Lehet egy pletyka, amely az irodában vagy a gyülekezetben kering, ami rombolja hírnevedet, és fájdalmat és nyugtalanságot okoz neked.”

Szenvedés alatt értünk minden olyan fájdalmat és kellemetlenséget, amelyet a keresztyén életünk során tapasztalunk. Mindazt, ami együtt jár azzal, hogy engedelmesek akarunk lenni Krisztusnak. Minden szenvedésben van valami közös: fenyegetik az Isten jóságába vetett hitünket, és e helyzetek arra próbálnak kísérteni, hogy hagyjuk ott a Krisztusnak való engedelmesség útját. Minden szenvedésben való megálláshoz hitre, kitartásra és engedelmességre van szükség – legyen az keresztyénüldözés, fizikai baj 
Mivel a szenvedés ennyire általános a keresztyén életben, nyilvánvaló, hogy a a lélekmentéshez is köze van. Az evangelizálás során sem spórolhatjuk meg a kereszt felvételét. A Szentírás sok esetben a bizonyságtételt és az evangélium hirdetését a szenvedéshez köti.
„17De óvakodjatok az emberektől, mert törvényszékre adnak és zsinagógáikban megkorbácsolnak titeket. 18Sőt helytartók és királyok elé hurcolnak titeket érettem, tanúbizonyságul nekik és a pogányoknak. 19De amikor átadnak titeket, ne aggodalmaskodjatok, hogyan vagy mit szóljatok, mert megadatik nektek abban az órában, mit mondjatok. 20Mert nem ti vagytok, akik szóltok, hanem a ti Atyátok Lelke az, aki szól általatok.” (Mt 10,17-20 – vö. még Zsid 13,20-21)

A fenti ige fényében levonhatjuk a következtetést, hogy a szenvedések sokszor utat nyitnak az evangélium átadásában. Isten tehát céltudatosan rendelte el a szenvedést az életünkben (és ne csak az üldöztetésre gondoljunk!). Ám ez a gondolat még „emésztésre” szorul, ezért kérdezzük meg: miért rendelte ezt el Isten? Hat okot fogunk adni rá.
2. Miért rendelte el Isten a szenvedést?
Mélyíti a hitet és a szentséget. A szenvedések először is mélyítik a hitet és a szentségünket. A Zsidó levél különösen sokat foglalkozik ezzel a nézőponttal:

„Jóllehet Fiú, szenvedéséből tanulta meg az engedelmességet.” (Zsid 5,8)

„Mert azok [testi apáink] csak rövid ideig, tetszésük szerint fenyítettek, Ő [a mennyei Atyánk] pedig javunkra, hogy szentségében részesüljünk.” (Zsid 12,10)
Mindkét ige arról beszél, hogy a szenvedéseken keresztül Isten egyre mélyebb dolgokra és bizalomra tanítja az Övéit. Olyan jellemvonásait tapasztalhatják meg, olyan mértékben nőhet az Istenhez való ragaszkodásuk – amelyekre más módon nem lenne lehetőség. Ha a szenvedések közepette nem hagyjuk el Krisztus útját, hitünk tisztább lesz és értékesebb – mint az arany, amiből a kohó kiégette a salakot.
Örök dicsőséget szerez.  Ám jelen szenvedéseink az eljövendő életre is kihatással vannak.

„Pillanatnyi könnyű szenvedésünk minden mértéket felülmúló, nagy, örök dicsőséget szerez nekünk.” (2Kor 4,17)
Figyeljünk jól e szavakra! Pál nem csupán azt mondja, hogy az üdvösség reménysége segít abban, hogy kitartsunk a szenvedésben. Hanem azt, hogy a mostani szenvedésünk örök dicsőséget szerez. Természetesen nem arról van szó, hogy az üdvösséget kiérdemelhetnénk a szenvedéssel. A purgatórium nem talál támogatást ezekben az igékben. Az üdvösségünket egyedül Krisztus szerezheti meg – és Ő meg is szerezte a golgotai kereszten.

Mégis Isten úgy rendelte, hogy az eljövendő világban való örömünk bizonyos mértékben függ attól, hogy állhatatosan kitartunk e hittel a jelen szenvedései között. Jézus szavai is ezt erősítik:

„11Boldogok vagytok, ha szidalmaznak és üldöznek titeket, és hazugul minden rosszat rátok fognak miattam. 12Örüljetek és örvendezzetek ennek, mert jutalmatok bőséges a mennyekben; így üldözték előttetek a prófétákat is.” (Mt 5,11-12)
Hogyan történik mindez? Mi köze a szenvedésnek a jutalomhoz? Valószínűleg az előző ponttal van összefüggésben. Ahogy a szenvedésekben való állhatatos megmaradás növeli a hitünket és szentségünket, úgy majd egyre képesebbé tesz arra, hogy az eljövendő világot élvezzük. Krisztus szavai azt mutatják, hogy lesz valamilyenfajta különbség a mennyben. Egy példával élve: a szenvedésekben való kitartás növeli a lelki poharunk méretét. A mennyben Isten boldogságának a kiapadhatatlan forrása van – azonban akiknek nagyobb a poharuk, jobban tudják élvezni a menny áldásait. 

Ez persze nem jelenti, hogy a mennyben ne lenne mindenki tökéletesen boldog – csupán azt, hogy némelyek jobban fogják élvezni Isten közelségét. Ám a mennyben nem lesz irigység, keserűség vagy elnyomás: azok, akik nagyobb tisztességre méltattak, nem nézik le az alacsonyabbakat, az alacsonyabbak nem irigykednek a magasabbakra. Mégis, a szenvedések és azokban való kitartás jobban felkészít a menny örömére.
Bátorít másokat. A szenvedéseket továbbá Isten használja arra is, hogy másokat bátorítson a hitben és evangelizálásban. Pál ezt írja a bebörtönzése kapcsán: 

„…így az Úrban való testvérek közül legtöbben fogságomban bízva, egyre nagyobb bátorsággal merik szólni Isten igéjét.” (Fil 1,14)

Pál bebörtönzése nemhogy elcsüggesztette volna a keresztyéneket, hanem öröme és kitartása sokkal inkább bátorított másokat. Henry Martyn egy anglikán misszionárius volt, aki India és Perzsia területein szolgált. Harmincegy éves korában halt meg. Szolgálata alatt rendkívül sok bátorítást jelentett neki egy korábban élt fiatal amerikai misszionárius, David Brainerd naplója. Henry így ír naplójában:
„1806. május 12. A lelkemet ma felelevenítette Isten soha el nem múló könyörülete, annyira hogy csendességemben megtaláltam Isten felfrissítő jelenlétét. Különösen bőségesen bátorított D. Brainerd beszámolója arról, hogy milyen nehézségekkel nézett szembe a pogányok felé való misszióban. Áldott legyen ennek a szeretett szentnek az emléke! Az ihletett szerzőkön kívül egyetlen egy író sem tett velem ennyi jót.”

Vajon hányan kaphatnak bátorítást abból, hogy szelíden és állhatatosan tűröd a nehézségeket – akár úgy, hogy nem is tudsz róla?
Betölti, ami hiányzik Krisztus szenvedéséből. A mi szenvedéseink továbbá rámutatnak Krisztus szenvedéseire.

„5Mert amint bőséggel kijutott nekünk a Krisztus szenvedéseiből, úgy bőséges a mi vigasztalásunk is Krisztus által. 6Ha szorongatnak minket, az a ti vigasztalásotokért és üdvösségetekért van, ha pedig vigasztalást nyerünk, az a ti vigasztalásotokért és üdvösségetekért van, amely erőt ad ugyanazon szenvedések elviselésére, amelyeket mi is elszenvedünk.” (2Kor 1,5-6 – vö. Kol 1,24)

Ez az ige rámutat arra, hogy a mi szenvedésünk valamilyen kapcsolatban áll Krisztus szenvedésével. Természetesen nem úgy, mintha Krisztus szenvedése és halála megjobbításra szorulna – az tökéletes volt, és Ő egyetlen áldozatával eltörölte a bűnt, és tökéletessé tette az Övéit (Zsid 10,14). Azonban mindaz a szenvedés, amit a lélekmentés során elszenvedünk, Jézus szeretetére és szenvedésére emlékezteti a világot. 
Egy misszionárius mezítláb járta be a falvakat Indiában, hogy mindenütt hirdesse az evangéliumot. Hosszú és elcsüggesztő út után egy kis faluba jutott, ahol Krisztust szerette volna prédikálni, de alig kezdett volna el beszélni, máris beléfojtották a szót, megvető megjegyzéseket tettek rá, és gúnyolni kezdték. Kimerülten és elcsüggedten kiment a faluból, és a falu határán lévő egyik nagy fa árnyékába heveredett le – és elaludt. Amikor felkelt, legnagyobb meglepetésére az egész falu köré gyűlt. A falu vezetője elmagyarázta neki, hogy megnézték alvás közben. Amikor meglátták hólyagokkal teli lábát, biztosak voltak benne, hogy szent ember, és gonosz dolog volt elutasítaniuk őt. Bocsánatot kértek, és akarták hallani azt az üzenetet, amiért ilyen hosszú utat megtett.
 A misszionárius szenvedése utat nyitott az evangéliumhoz, és érzékletesen ábrázolta e pogányoknak Isten szeretetét.
Segít véghez vinni a missziós parancsot. A szenvedést továbbá Isten használja arra, hogy népét rávegye a misszióra. Egészen István mártírhaláláig a keresztyének viszonylagos békében éltek Jeruzsálemben. Ám miután kitört az üldözés István halála után, a következőt olvassuk: „És azon a napon nagy üldözés támadt a jeruzsálemi gyülekezet ellen, és az apostolok kivételével valamennyien szétszóródtak Júdea és Samária vidékeire.” Ezzel indult meg a keresztyének első nagy missziós hulláma – eleget téve Jézus parancsának, hogy tanúi lesznek Jeruzsálemben, Júdában, Samáriában, sőt a föld minden határán (ApCsel 1,8).
Valami hasonló történt a 20. században is Ázsiában. Isten kegyelméből Koreában nagy ébredés volt a 20. század elején, azonban amikor a japánok a század harmadán lerohanták lakóhelyüket, sokan az akkori Szovjetunió területére menekültek. A 30-40-es évek fordulóján Sztálin a Szovjetunió öt más részére telepítette szét a bevándorolt koreaiakat. Az egyik ilyen hely az üzbégek lakta Taskent volt, ahol húszmillió rendkívül harcias muszlim élt, akik mindeddig teljesen ellenálltak bármilyen keresztyén térítési szándéknak. 
A koreiak Taskent környékén telepedtek le, az üzbégek örömmel fogadták a szorgalmukat, ügyességüket és kedvességüket. Pár évtized alatt a koreaiak az üzbég gazdasági és társadalmi élet minden területén jelen voltak. Az Úr jó pár komoly követője is ott élt e koreai kolóniákban, és Isten terve az volt, hogy nemcsak saját népük körében, hanem az üzbég nép körében is megtérést indítottak el. 1990. június 2-án az első szabadtéri keresztyén alkalmat a közép-ázsiai Szovjetunióban az üzbégek és kazahok között tartották. Egy fiatal koreai igehirdető prédikált a tolongó tömegnek. Isten tervében a koreaiak elüldözésének fontos szerepe volt: két másik népcsoport evangelizálását tette lehetővé.
Krisztus nagysága megnyilvánul a szenvedésben. Végül pedig a szenvedéseinkben végső soron Krisztus hatalma és értéke mutatkozik meg.

„7De amik nekem egykor nyereségek voltak, azokat kárnak ítéltem Krisztusért. 8Sőt most is kárnak ítélek mindent Krisztus Jézus, az én Uram ismeretének gazdagsága miatt, akiért kárba veszni hagytam és szemétnek ítélek mindent, hogy Krisztust megnyerjem.” (Fil 3,7-8 v9. 2Kor 12,9-10)
Miről árulkodik Pál megtérése, szenvedése és az, hogy örömmel vállalta Krisztusért a nehézségeket? Arról, hogy számára Krisztus mindennél fontosabb volt. 

Korábban már említettük Henry Martynt, a fiatalon meghalt indiai misszionáriust. Most adnék hozzá pár háttérinformációt. Misszionáriusi elhívatása semmiképpen nem ment könnyen. Tehetős családból származott, iskoláit kitűnő eredménnyel végezte: matematikából az elérhető legmagasabb kitüntetést érte el, és latin prózaírásból is díjat szerzett. Ígéretes jövő, nagy karrier állt előtte – ő azonban inkább választotta azt, hogy az indiai nyomorban és poros falvakban hirdesse az evangéliumot.
Sőt, volt az életében egy szerelmi szál is. Egy fiatal lánynak, Lydia Greenfellnek udvarolt. mivel nem érezte helyesnek azt, hogy őt egyből magával vigye, ezért először elutazott Indiába. Majd két hónap után levélben megkérte a kezét, és várta, hogy szerelme eljöjjön Indiába. A válasz 15 hónap múlva érkezett. Lydia nemmel válaszolt, mivel az édesanyja nem egyezett bele a házasságba. Nagy szomorúság fogta el, ám végül még aznap megértette, hogy Lydia azt tette, ami helyes és Isten előtt kedves volt: nem lázadt fel édesanyja ellen. Mindezen lemondások és csalódások után Henry az élete vége előtt nem sokkal azt írta: „Várjon rám halál vagy élet, csak Krisztus magasztaltassék általam! Ha Ő még munkát ad nekem, nem halhatok meg.”
 Mikor pedig elvégezte a Megváltója által rábízott munkát, elköltözött, hogy vele legyen – bár szerelmével soha többet nem találkozott. Mégis Megváltójának közelsége nagyobb öröm volt számára minden más szenvedésnél. Ebben az életben Krisztus dicsőült meg.
3. Következtetések a hétköznapi keresztyéneknek

Kedves budapesti gyülekezet, mindezekből láthatjuk, hogy nyomós oka van annak, hogy Isten miért engedi meg a szenvedést. Az Ő atyai jósága nyilvánul meg még ezekben is. Hadd adjak pár összefoglaló következtetést az alkalom végé.
1. Először is a mai alkalmon sok misszionárius életéből idéztem. Ugyanakkor nem szeretném, ha túlságosan ők, az emberek lennénk a szemük előtt. Azért választottam őket, mert életük elevenen példáz igazságokat. Azonban ők is csak emberek. Ne gondoljuk „félisteneknek”, bűnnélküli szenteknek őket. Az olyanok, mint Henry Martyn naplójukban részletesen írnak bukásaikról, csüggedéseikről. Lehet, hogy Isten téged nem misszionáriusnak szánt – ekkor nem kell csüggedned, hogy nem végzel olyan dolgokat, mint ők.
2. Azonban életük mégis sötétben égfő fáklyaként közvetíti számunkra Isten üzenetét: tanuld meg tőlük az önmegtagadást és kereszthordozást! Ebben minden keresztyénnek része van. És írjuk szívünkbe a következő igazságot: ha a szenvedést és veszteségeket örömmel elfogadjuk Isten országáért, akkor Isten nagysága sokkal nyilvánvalóbb lesz így az életünkben, mint az istentisztelet és imádság által. A szenvedéseinkben való magatartásunk beszél a világnak: vagy káromolja Istent vagy dicsőíti Őt.
3. Éppen ezért, erősödj meg az igazságban, hogy Krisztus követése sokféle szenvedéssel jár – ne zúgolódj tehát! Hanem kövesd az előtted élt keresztyének példáját, akik Krisztusért kárnak és szemétnek ítéltek minden felesleges dolgot, sőt a veszteségeket is örömmel tudták fogadni – Őérte.
4. Továbbá vizsgáld meg magad, hogyan ültethetnéd a gyakorlatba az önmegtagadást. Mi az a terület, ahol ki kell lépned a komfortzónádból, hogy szenvedj Isten ügyéért? Charles Wesleyről jegyezték fel, hogy két hónappal a megtérése után kérte, hogy egy hetet tölthessen el a börtönben a siralomházban – a kivégzésre váró foglyok között. Ő így tagadta meg magát, és lépett ki a komfortzónájából. Többen a foglyok közül megtértek a hlálbüntetés végrehajtása előtt.

5. Végül pedig tanuld meg a történetekből, hogy a szenvedésekben vagy üldözésekben tekints felfelé! A keresztyén élet a nehézségek ellenére sem ráfizetés. Pál azt mondja, hogy bár minden kárnak és szemétnek ítélt, mégis tette ezt „Krisztus ismeretének gazdagsága miatt” (Fil 3,8). Pál nem érezte magát vesztesnek. Ő nem hozott áldozatot. A szenvedésével semmit sem vesztett el – hiszen ezekkel együtt megnyerte az Ő Urának áldott közelségét. Ha a szenvedésekben Jézus valóban velünk van, akkor mi más kellene még? Ámen.

� Nem célunk részletesen kitérni ez ige magyarázatára, de annyit megjegyzünk, hogy a szerző itt nyilván nem azt erősíti, hogy Jézus bármikor is az életében engedetlen lett volna. Jézus növekedett az engedelmesség mélységében, azaz ahogy növekedett egyre újabb és újabb területeken kellett megélnie Isten törvényeit. Húszéves korában az engedelmességet több területen kellett gyakorlatba ültetni, mint háromévesen. De ez nem azt jelenti, hogy bármikor is Jézus engedetlen lett volna. 

